
                    PARLAMENTUL  ROMÂNIEI

                                     CAMERA DEPUTAŢILOR

	COMISIA JURIDICĂ, DE  DISCIPLINĂ  ŞI IMUNITĂŢI
	                             Bucureşti, 1 martie 2016
              Nr. Pl-x  592/2014


      RAPORT SUPLIMENTAR
asupra

propunerii legislative privind modificarea şi completarea Legii nr. 273 din 21 iunie 2004 privind procedura adopţiei
În temeiul dispoziţiilor art. 95 din Regulamentul Camerei Deputaţilor, republicat,  Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind modificarea şi completarea Legii nr. 273 din 21 iunie 2004 privind procedura adopţiei, trimisă cu adresa nr. Pl.x. 592 din 15 decembrie 2014, înregistrată cu nr. 4c-11/1268 din 16 decembrie 2014.

Camera Deputaţilor a hotărât, în şedinţa din ziua de 12 octombrie 2015, în temeiul art.70 din Regulamentul Camerei Deputaţilor, republicat, să retrimită Propunerea legislativă privind modificarea şi completarea Legii nr. 273 din 21 iunie 2004 privind procedura adopţiei Comisiei juridice, de disciplină şi imunităţi, în vederea examinării şi depunerii unui nou raport.
Senatul, în calitate de primă Cameră sesizată, a respins iniţiativa legislativă în şedinţa din data de 9 decembrie 2014.
Camera Deputaţilor este Cameră decizională, în conformitate cu dispoziţiile art.75 alin.(1) din Constituţia României, republicată, şi ale art. 92 alin. (9) pct.2 din Regulamentul Camerei Deputaţilor, republicat, cu modificările şi completările ulterioare.

Propunerea legislativă are ca obiect de reglementare modificarea şi completarea Legii nr.273/2004 privind procedura adopţiei, republicată, cu modificările şi completările ulterioare, urmărindu-se instituirea unor măsuri de simplificare a procedurii adopţiei în România.

Consiliul Legislativ a avizat favorabil iniţiativa legislativă, cu observaţii şi propuneri, conform adresei cu nr. 532 din 8 mai 2014.

Comisia pentru drepturile omului, culte şi problemele minorităţilor naţionale a avizat favorabil propunerea legislativă, cu majoritate de voturi, în şedinţa din data de 5 februarie 2015, conform adresei cu nr.4c-11/706/2015.

Comisia pentru politică externă a avizat negativ propunerea legislativă, cu unanimitate de voturi, în şedinţa din data de 10 februarie 2015, conform adresei cu nr.4c-13/60/2015.

Comisia pentru muncă şi protecţie socială a avizat negativ propunerea legislativă, cu majoritate de voturi, în şedinţa din data de 10 februarie 2015, conform adresei cu nr.4c-7/587/2015.

        Guvernul României, conform punctului de vedere transmis prin adresa cu       nr. 2112 din 22 octombrie 2014, nu susţine adoptarea propunerii legislative privind modificarea şi completarea Legii nr. 273 din 21 iunie 2004 privind procedura adopţiei întrucât consideră că “legislaţia în materia adopţiilor a fost de mai multe ori modificată în ultima perioadă şi este necesară o perioadă de analiză a impactului actualelor reglementări şi a identificării celor mai potrivite soluţii cu caracter legislativ pentru rezolvarea problemelor apărute în sistem”.

În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei juridice, de disciplină şi imunităţi au examinat iniţiativa legislativă în şedinţa din data de 1 martie 2015.
Membrii Comisiei juridice, de disciplină şi imunităţi au fost prezenţi la şedinţă conform listei de prezenţă.

Potrivit prevederilor art. 55 şi 56 din Regulamentul Camerei Deputaţilor, republicat, la dezbaterea iniţiativei legislative a participat, în calitate de invitat, doamna Gabriela Coman – preşedintele Autorităţii Naţionale pentru Protecţia Drepturilor Copilului şi Adopţii. Doamna secretar de stat Gabriela Coman a transmis membrilor Comisiei prezenţi la şedinţă punctul de vedere al instituţiei conduse şi reprezentate de domnia sa, conform căruia A.N.P.D.C.A. susţine respingerea propunerii legislative privind modificarea şi completarea Legii nr. 273 din 21 iunie 2004 privind procedura adopţiei întrucât o parte dintre soluţiile legislative propuse au fost preluate ca amendamente şi adoptate în cuprinsul proiectului de lege  pentru modificarea şi completarea Legii nr.273/2004 privind procedura adopţiei, precum şi a altor acte normative (PL-x 830-2015) iniţiat de Guvern.
La dezbaterea propunerii legislative a participat şi doamna deputat Florica Cherecheş, în calitate de iniţiator al proiectului de act normativ. Doamna deputat şi-a exprimat acordul ca soluţiile legislative propuse în iniţiativa sa să fie preluate şi aprobate ca amendamente în cuprinsul proiectului iniţiat de Guvernul României.
În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor, spre dezbatere şi adoptare, un raport suplimentar de respingere a propunerii legislative privind modificarea şi completarea Legii nr. 273 din 21 iunie 2004 privind procedura adopţiei, având în vedere motivele expuse în punctul de vedere al Guvernului, precum şi argumentele în favoarea respingerii invocate de preşedintele Autorităţii Naţionale pentru Protecţia Drepturilor Copilului şi Adopţii.

        Propunerea legislativă face parte din categoria legilor organice întrucât se intervine asupra art. 92 alin. (1) care reglementează o infracţiune.

                     PREŞEDINTE,                                             SECRETAR,

             BOGDAN LIVIU CIUCĂ                   
       VASILE VARGA


Consilier parlamentar,







Rodica Penescu

